ΑΙΤΙΟΛΟΓΙΚΗ ΕΚΘΕΣΗ

1.ΠΛΑΙΣΙΟ ΤΗΣ ΠΡΟΤΑΣΗΣ

Η 17η συνεδρίαση της διάσκεψης των μερών της σύμβασης για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση (CITES) θα πραγματοποιηθεί στο Γιοχάνεσμπουργκ της Νότιας Αφρικής, από τις 24 Σεπτεμβρίου έως τις 5 Οκτωβρίου 2016. Στόχος της CITES είναι να διασφαλιστεί ότι το διεθνές εμπόριο άγριων ζώων και φυτών δεν αποτελεί απειλή για την επιβίωση των άγριων ειδών. Η σύμβαση CITES ρυθμίζει το διεθνές εμπόριο για περισσότερα από 35 000 είδη φυτών και ζώων που απειλούνται ή ενδέχεται να απειληθούν λόγω αυτού του εμπορίου. Η διάσκεψη των μερών της CITES είναι το διευθυντικό όργανο της σύμβασης, η οποία συνεδριάζει συνήθως κάθε τρία έτη.

Κατά τη 17η διάσκεψη των μερών, τα μέρη της σύμβασης CITES θα συζητήσουν και θα αποφασίσουν σχετικά με τις προτάσεις i) για την τροποποίηση των προσαρτημάτων I και II της σύμβασης και ii) για την ερμηνεία και την εφαρμογή της σύμβασης. Πολλά θέματα της ημερήσιας διάταξης της 17ης διάσκεψης των μερών είναι το αποτέλεσμα των εργασιών μεταξύ των συνόδων, που άρχισαν σε προηγούμενες διασκέψεις μερών και πραγματοποιήθηκαν από τις μόνιμες επιτροπές της CITES για τα ζώα, τα φυτά. Τα μέρη της CITES έχουν προσθέσει και άλλα θέματα στην ημερήσια διάταξη. Ορισμένες προτάσεις σχετικά με ψηφίσματα και αποφάσεις της CITES, καθώς και προτάσεις για την τροποποίηση των προσαρτημάτων στη σύμβαση CITES υποβλήθηκαν στις 26 Απριλίου 2016 από την ΕΕ και τα κράτη μέλη στη γραμματεία της CITES για εγγραφή στην ημερήσια διάταξη της 17ης διάσκεψης των μερών της CITES. Συνολικά, η ημερήσια διάταξη της 17ης διάσκεψης των μερών της CITES περιλαμβάνει 180 θέματα.

Η Ευρωπαϊκή Ένωση κατέστη μέρος της σύμβασης τον Ιούλιο του 2015. Η σύμβαση εφαρμόζεται στην Ευρωπαϊκή Ένωση μέσω του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους και μέσω συναφών κανονισμών της Επιτροπής. Δεδομένων των αρμοδιοτήτων της Ένωσης για το εμπόριο και τα θέματα του περιβάλλοντος, καθώς και των επιπτώσεων των αποφάσεων που λαμβάνονται από τη διάσκεψη των μερών στην εφαρμογή του κανονισμού (ΕΚ) αριθ. 338/97 του Συμβουλίου, είναι αναγκαίο να λάβει θέση η Ένωση σχετικά με τις προτάσεις που υποβάλλονται στη διάσκεψη.

Το παρόν έγγραφο καθορίζει την πρόταση της Επιτροπής για τη θέση που πρέπει να λάβει η ΕΕ σχετικά με θέματα της ημερήσιας διάταξης της διάσκεψης των μερών. Η παρούσα πρόταση συνάδει με τη φιλόδοξη πολιτική της ΕΕ για την προστασία της βιοποικιλότητας, την προώθηση του βιώσιμου εμπορίου και την καταπολέμηση της παράνομης εμπορίας άγριων ειδών, που αποτυπώνονται κυρίως στη στρατηγική της ΕΕ για τη βιοποικιλότητα, στη στρατηγική της ΕΕ «Εμπόριο για όλους», στην κοινή αλιευτική πολιτική της ΕΕ, των σχέδιο δράσης της ΕΕ κατά της παράνομης εμπορίας άγριας χλωρίδας και πανίδας και για τη διατήρηση και τη διαχείριση των καρχαριών και στη χρηματοδοτούμενη από την ΕΕ μελέτη «Larger than Elephants. Input for an EU strategic Approach to a wildlife conservation in Africa».

2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

Η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ, το οποίο αποτελεί την κατάλληλη νομική βάση για μια πράξη που καθορίζει τη θέση της ΕΕ σε «όργανο που έχει συσταθεί από διεθνή συμφωνία» (όπως η διάσκεψη των μερών της CITES), όταν το εν λόγω όργανο καλείται να θεσπίσει πράξεις που παράγουν έννομα αποτελέσματα.

Η ουσιαστική νομική βάση είναι το άρθρο 207 και το άρθρο 192 παράγραφος 1 της ΣΛΕΕ, δεδομένου ότι τα μέτρα που έχουν συμφωνηθεί στο πλαίσιο της σύμβασης CITES, παρόλο που επιδιώκουν περιβαλλοντικού στόχους, είναι σε μεγάλο βαθμό εμπορικής φύσης.

3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

Η Επιτροπή βρίσκεται σε τακτική επικοινωνία με φορείς που έχουν συμφέροντα σε θέματα που καλύπτονται από τη σύμβαση CITES, όπως περιβαλλοντικές μη κυβερνητικές οργανώσεις (ΜΚΟ), επιχειρηματικούς κλάδους που ασχολούνται με το εμπόριο προϊόντων άγριων ειδών και οργανώσεις κυνηγών. Στις 23 Μαΐου 2016 οι υπηρεσίες της Επιτροπής πραγματοποίησαν ειδική συνεδρίαση διαβούλευσης με τα ενδιαφερόμενα μέρη για να διατυπώσουν αυτά τις απόψεις τους (για να ζητήσουν τη γνώμη τους) σχετικά με τα υπό συζήτηση θέματα για τη 17η διάσκεψη των μερών της CITES. Στις 24 Μαΐου 2016 οι υπηρεσίες της Επιτροπής πραγματοποίησαν ανεπίσημη συνεδρίαση με εμπειρογνώμονες από τα κράτη μέλη για να συζητήσουν τα θέματα που θα εξεταστούν στη διάσκεψη των συμβαλλομένων μερών. Τα στοιχεία που παρασχέθηκαν από τα ενδιαφερόμενα μέρη και τους εμπειρογνώμονες των κρατών μελών ελήφθησαν δεόντως υπόψη από την Επιτροπή κατά την εκπόνηση της πρότασης απόφασης του Συμβουλίου.

Άλλες απόψεις των εμπειρογνωμόνων, όπως η ανάλυση από τη γραμματεία της CITES και από τη Διεθνή Ένωση για τη Διατήρηση της Φύσης και των Φυσικών Πόρων (IUCN) και από την TRAFFIC όλων των προτάσεων που υποβλήθηκαν στη 17η διάσκεψη των μερών της CITES, καθώς και από τη συμβουλευτική ομάδα εμπειρογνωμόνων του FAO για την αξιολόγηση των προτάσεων τροποποιήσεων του καταλόγου των ειδών της CITES δεν μπόρεσαν να ληφθούν υπόψη για την πρόταση της Επιτροπής, επειδή δεν ήταν διαθέσιμες εγκαίρως , αλλά θα πρέπει να ληφθούν πλήρως υπόψη κατά τη συζήτηση της πρότασης με τα κράτη μέλη στο πλαίσιο του Συμβουλίου.

Οι τροποποιήσεις των προσαρτημάτων της σύμβασης CITES πρέπει να αντικατοπτρίζονται στο κεκτημένο της ΕΕ, με αντίστοιχες τροποποιήσεις στον κανονισμό (ΕΚ) αριθ. 338/97 του Συμβουλίου. Αυτό θα έχει ως αποτέλεσμα τη δημιουργία ή την άρση περιορισμών στο εμπόριο από, προς και εντός της ΕΕ για τα είδη τα οποία αφορούν οι αλλαγές αυτές. Ο όγκος και η αξία των εμπορικών συναλλαγών που σχετίζονται με την ΕΕ και που θα μπορούσαν να επηρεαστούν από τις προτάσεις για τροποποίηση των παραρτημάτων της CITES που διατυπώθηκαν κατά τη 17η διάσκεψη των μερών της CITES είναι περιορισμένα, με αποτέλεσμα το κοινωνικοοικονομικό και το διοικητικό κόστος της εφαρμογής τους να μικρό.

4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ως συμβαλλόμενο μέρος, η Ευρωπαϊκή Ένωση πρέπει να παράσχει μια ετήσια συνεισφορά στο κοινό ταμείο της CITES. Η συνεισφορά αυτή θα διαμορφωθεί ανάλογα με τα συμπεράσματα των συζητήσεων στο πλαίσιο των συζητήσεων σχετικά με τον προϋπολογισμό για την περίοδο 2017-2019 στη 17η διάσκεψη των μερών της CITES. Η ετήσια συνεισφορά της ΕΕ για το 2016 ανήλθε σε 140 000 EUR, ποσό που καλυπτόταν στο πλαίσιο των υφισταμένων κονδυλίων.

5.ΛΟΙΠΑ ΣΤΟΙΧΕΙΑ

Ένας μεγάλος αριθμός εγγράφων για τη 17η διάσκεψη των μερών της CITES δεν ήταν διαθέσιμος σε εύθετο χρόνο για να μπορεί η Επιτροπή να προτείνει σήμερα τη θέση που πρέπει να λάβει η Ένωση (ιδίως τα έγγραφα εργασίας — βλ. παράρτημα ΙΙ σημείο 1 του παρόντος εγγράφου). Ως εκ τούτου, η Επιτροπή προτείνει να καθοριστεί η θέση της σχετικά με τα θέματα αυτά κατά τη διάρκεια των συζητήσεων στην ομάδα εργασίας του Συμβουλίου με βάση την αξιολόγηση της Επιτροπής, ή κατά τη διάρκεια της 17ης διάσκεψης των μερών, σύμφωνα με το άρθρο 2 του σχεδίου απόφασης του Συμβουλίου για τα έγγραφα που είναι διαθέσιμα μόνο κατά τη διάρκεια της συνεδρίασης της διάσκεψης των μερών.





2016/0200 (NLE)